Tientalle help om man van 300 kg uit huis te redŉ Man word uit sy tweeverdieppinghuis gehys. (Foto: Raymond Roig, AFP) Ongeveer 50 polisielede, reddingswerkers en dokters het Dinsdag tydens ŉ spesiale operasie ŉ man wat 300 kg weeg uit sy huis in die suide van Frankryk gered. Die man kon homself nie van die vloer van sy slaapkamer af oplig nie en reddingswerkers kon hom nie by die trappe af dra of by die deur uit kry nie. Alain Panabiere (53) was maande lank in sy huis in Perpignan vasgekeer nadat hy sy been gebreek het. Sy broer het hom versorg, maar sy gesondheid het vinnig agteruitgegaan. Jean Codognes, Panabiere se prokureur, het einde Oktober ŉ versoek gerig aan Gerald Darmanin, Franse minister van binnelandse sake, om toestemming vir ŉ noodredding te gee. Panabiere en Frankryk se Anti-Obesity League het ŉ klag ingedien waarin hulle beweer dat hulp nie aan ŉ persoon in gevaar verleen is nie. Die man is in ŉ metaalkas na ŉ ambulans afgehys. (Foto: Raymond Roig, AFP) Die polisie het Dinsdag die smal straat waarin Panabiere se tweeverdiepinghuis is, afgesper. Hulle het ook bure versoek om hul huise te verlaat indien daar ŉ ongeluk is. Reddingswerkers het die gebou se struktuur versterk en ŉ gang deur ŉ buitemuur op die boonste verdieping gesny. Nooddiensbeamptes het Panabiere op ŉ drup geplaas terwyl hy na ŉ metaalkas gedra is wat buite aan ŉ hyskraan gehang het. Hy is afgehys waarna ŉ ambulans hom na die Montpellier-hospitaal geneem het. “Dit was ŉ hoërisiko-reddingspoging,” het Codognes gesê. “As jy iemand weer aan die beweeg kry nadat hy vir twee tot vyf jaar geïmmobiliseer was, is daar ŉ risiko vir kardiale agteruitgang en aartrombose. Ons moet wesenlik ŉ kardiovaskulêre stelsel weer bybring wat vir ŉ lang tyd gerus het,” sê Antoine Avignon, hoof van endokrinologie, diabetes en voeding by die Montpellier-hospitaal. Avignon sê dat Panabiere tans in die hospitaal behandel word totdat hy na ŉ rehabilitasiesentrum oorgeplaas kan word.